આ વખતે બીજી ઑક્ટોબરે ગાંધીજીના બર્થ-ડે કરતાંય વધુ ચર્ચા બૉક્સ-ઑફિસ પર હૃતિક-કૅટરિનાની ‘બૅન્ગ બૅન્ગ’ અને વિશાલ ભારદ્વાજની ‘હૈદર’ની અથડામણની હતી. ટ્વિટર પર તો ‘બૅન્ગ બૅન્ગ’-સાઇક્લોન નામના ટૉપિક પર પંચાતોય થવા માંડી હતી. આ સાઇક્લોને દેશભરમાં એવા જથ્થાબંધ શોઝ ખડકી દીધા કે બીજી ફિલ્મોની હાલત તો વિસ્થાપિતો જેવી થઈ ગઈ. ઉપરથી ટિકિટોના ભાવમાં પણ વધારો ઠપકારી દેવામાં આવ્યો. એ બધા પછીયે આપણે ફિલ્મ જોવા જઈએ તો આપણને શું મળે? તો કહે, બાબાજી કા ઠુલ્લુ! એટલી બોરિંગ અને ઢીલી કે હૃતિક-કૅટરિનાના ફૅન્સ પણ ચાલુ ફિલ્મે ઠંડા પડી જાય.